Dieveniškės
Dieveniškės – miestelis Šalčininkų rajono savivaldybėje, šalia kelio  104  Šalčininkai–Dieveniškės–Krakūnai , 27 km į pietryčius nuo Šalčininkų, Gaujos dešiniajame krante, iš trijų pusių apsuptas Baltarusijos. Miestelyje vyrauja lenkų tautinė mažuma. Seniūnijos centras, 2 seniūnaitijos. Veikia dvi gimazijos („Ryto“ ir Adomo Mickevičiaus), Dieveniškių technologijų ir verslo mokykla, paštas (LT-17008), vaikų darželis, biblioteka, ambulatorija (nuo 1956 m.), kultūros namai (nuo 1963 m.). Miestelyje stovi medinė Dieveniškių Švč. Mergelės Marijos Rožančinės bažnyčia (statyta 1783 m.), XX a. pradžios varpinė ir vartai. Dieveniškės yra istoriniame regioniniame parke, urbanistikos paminklas. Svarbiausia urbanistinio komplekso dalis – keturkampė aikštė penkių istorinių kelių kryžkelėje. Apylinkėse išlikę nemažai senovinių, tankiai užstatytų gatvinių kaimų. Kraštovaizdis nepaveiktas paskutinio apledėjimo: būdingi lėkšti kalvų šlaitai, platūs upių slėniai, lengvos gargždingos dirvos.